Predkladacia správa

	Ministerstvo financií SR predkladá Správu o súčasnom systéme stanovenia hodnoty nehnuteľností v Slovenskej republike a náčrt potenciálnych riešení súvisiacich problémov na základe Plánu práce vlády SR na rok 2003.	
	Materiál bol zaradený do Plánu práce vlády SR na základe návrhu ministerstva financií z roku 2002 so zámerom poukázať na viaceré legislatívne problémy spojené so stanovením hodnoty nehnuteľností a ich vzťah aj k pôvodne pripravovanému zámeru prechodu zdaňovacieho základu pre účely zákona č. 318/1992 Zb. o dani z dedičstva, dani z darovania, dani z prevodu a prechodu nehnuteľností na bázu trhových hodnôt.
	V rámci pripravovanej reformy daní sa od 01.01.2004 neuvažuje o ďalšom uplatňovaní zákona č. 318/1992 Zb.
	Nezávisle od tejto skutočnosti, problémy v stanovení hodnoty nehnuteľností pretrvávajú predovšetkým z dôvodov dlhodobého nesystémového prístupu k ich riešeniu, a s tým spojených neujasnených kompetencií orgánov štátnej správy. Dôsledkom sú často zdeformované, resp. neporovnateľné hodnotové vyjadrenie nehnuteľností, množstvo sporov a problematické akékoľvek majetkové zdaňovanie.
	Keďže problematika stanovenia hodnoty nehnuteľností sa aplikačne dotýka prakticky všetkých rezortov, predkladaný materiál problémy spojené s ohodnocovaním naznačuje a poukazuje aj na možné východiská.
	Na úrovni vedúcich odborných pracovníkov Ministerstva financií SR a Ministerstva spravodlivosti SR bolo uskutočnené dohodovacie konanie k ďalšiemu postupu stanovenia hodnoty nehnuteľností. Zástupcovia MF SR a MS SR sa dohodli, že od 01.01.2004 sa pre ohodnocovanie nehnuteľností bude uplatňovať len novelizovaná (rozšírená) vyhláška MS SR č. 86/2002 Z. z. o stanovení všeobecnej hodnoty majetku. 
	Uplatnenie záverov u predloženého materiálu nebude mať vplyv na životné prostredie a zamestnanosť, nezvýšia sa výdavky obyvateľstva a nezakladajú nároky na zvýšenie výdavkov štátneho rozpočtu.